Ameera (drama)

Ameera merupakan sebuah siri drama televisyen Malaysia 2012 arahan Murali Abdullah, dibintangi oleh Rita Rudaini dan Syamsul Yusof. Drama ini memulakan tayangan perdana di slot Samarinda TV3 dari 23 Mei 2012 hingga 22 Ogos 2012 menggantikan Mahabbah.

Siri ini boleh didapati melalui penstriman dalam talian di saluran YouTube rasmi TV3.

Sinopsis
Ameera dan Ameer ialah pasangan suami isteri yang bahagia melayari bahtera rumah tangga selama 4 tahun dan masih belum menimang cahaya mata. Mereka menguruskan sebuah syarikat perabot mewah bersama dan hidup dalam keadaan yang mewah. Namun, mereka tertekan apabila ibu Ameer, Puan Suraya selalu mendesak supaya Ameer berkahwin dengan Marisha kerana Ameera tidak dapat melahirkan anak. Ameera mahu Ameer menurut kemahuan ibunya tetapi Ameer masih menaruh harapan yang Ameera boleh mengandung pada suatu hari nanti.

Apabila Ameera disahkan mandul, dunia bagaikan sudah berakhir baginya. Ameer masih enggan mengahwini Marisha yang menjadi pilihan ibunya. Ameera mencadangkan mereka mengambil anak angkat tetapi Ameer juga keberatan. Puan Suraya semakin mendesak kerana dia inginkan zuriat Ameer untuk mewarisi perniagaan keluarga. Ameera buntu memikirkan cara penyelesaian akhirnya dia mencadangkan Ameer supaya mengahwini seseorang untuk mendapatkan anak dan menceraikannya selepas melahirkan anak. Ameer menganggap Ameera bergurau dan tidak mengendahkannya sehingga seorang gadis kampung miskin, Zila muncul dalam kehidupan mereka.

Zila telah mengikut kekasihnya, Faruk yang dikenali sejak zaman sekolah ke bandar untuk mencari pekerjaan. Ibunya, Mak Yah sakit sementara 3 orang adiknya masih belajar. Zila melarikan diri dan bersembunyi di dalam kereta Ameera kerana Faruk mahu menjualnya kepada sindiket pelacuran. Melihat keadaan Zila yang panik dan wajah Faruk yang bengis dan marah, Ameera segera memandu pergi dan terpaksa membawa pulang Zila.

Selepas mendengar cerita Zila, Ameera menganggap Zila sebagai calon yang paling sesuai untuk menjadi isteri kepada Ameer. Ameera menawarkan upah RM350,000 kepada Zila. Pada mulanya Zila enggan kerana tidak mahu mengandung tetapi akhirnya dia mengalah kerana wang tersebut mampu untuk menampung keperluan keluarganya.

Ameer pada mulanya membantah kerana masih menaruh harapan yang Ameera boleh mengandung. Ameera merayu kepada Ameer agar menerima cadangannya untuk berkahwin dengan Zila. Akhirnya Ameer bersetuju. Ameer dan Zila bernikah secara rahsia. Zila hanya menikmati malam perkahwinannya selama satu malam sahaja kerana itu syarat yang dikenakan Ameera dan atas permintaan Ameer juga. Dalam perjanjian yang ditandatangani oleh Zila, dia akan diceraikan selepas mengandung dan melahirkan anak Ameer.

Zila yang pada mulanya tidak kisah dengan status isteri sementara telah jatuh cinta kepada Ameer. Dia bukan sahaja cemburu terhadap Ameera malah dia juga mahu merampas Ameer daripadanya. Ameer telah memberi perhatian lebih kepada Zila setelah dia disahkan mengandung. Adakah cadangan Ameera untuk mendapatkan zuriat Ameer daripada perkahwinan tersebut akan memakan diri? Bagaimana pula dengan nasib Zila selepas melahirkan anak? Berjayakah Zila melepaskan diri daripada cengkaman Faruk?

Pelakon

Pelakon utama
 Rita Rudaini sebagai Ameera
 Syamsul Yusof sebagai Ameer
 Zarina Zainoordin sebagai Zila
 Jasmin Hamid sebagai Puan Suraya
 Aishah Ilias sebagai Marisa
 Hairi Safwan sebagai Faruk
 Reza Hasbi sebagai Zarul

Pelakon pembantu
 Khaty Azean sebagai Mak Som
 Sharifah Sakinah sebagai Suzy
 Maimon Mutalib sebagai Mak Yah
 Sabrina Ali sebagai Rozi
 Allana Amir sebagai Misya

Penampilan khas
 Faizal Hussein sebagai Jai
 Aman Shah sebagai bapa Marisha

Trivia
 Ini merupakan penampilan pertama Syamsul Yusof menerusi drama di TV3 dalam tempoh lima tahun sejak Airmata Maria pada tahun 2007.
 Pelakon Mustaqim Bahadon berlakon watak sampingan sebagai pegawai polis pada episod 19-20 iaitu di awal penglibatan sebagai pelakon

Rujukan

Drama Melayu 2012
Rancangan TV3